Gereformeerde kerk Windhoek-Suid

duimnael|links|270px|Die vooraansig van die meerdoelige Deo Gloria-sentrum by Schlettweinstraat 64, Pionierspark.

duimnael|regs|270px|Dr. Callie Opperman en sy vrou, Rina, neem op 14 Oktober 2017 afskeid van die gemeente toe hy sy emeritaat aanvaar.

Die Gereformeerde kerk Windhoek-Suid is die tweede oudste van die drie Gereformeerde gemeentes in die Namibiese hoofstad, Windhoek, en wat belydende lidmate betref, die grootste in die land.

 Stigting 
Windhoek-Suid het op 22 Oktober 1988 van die moedergemeente Windhoek afgestig en as bruidskat ’n erf by Schlettweinstraat 64, Pionierspark, ontvang. Aanvanklik is eredienste in die groot en luukse saal van die Windhoekse Onderwyskollege gehou. Toe die kollege met die land se onafhanklikwording in Maart 1990 deel word van die Universiteit van Namibië, het die gemeente na die Hoër Tegniese Skool se saal verhuis. 

 Kerkbou 
Onder die aansporing van oudl. Sias Swart het die gemeente besluit dit het tyd geword om hul eie kerkgebou op te rig. Die kerkraad het beplan vir ’n meerdoelige kerksentrum wat sewe dae per week gebruik kon word en met sitplek vir 700 mense, ’n moederskamer en kombuis. Die argitek was Theo Heesakkers. Vanweë die skuins ligging van die erf, kon vyf katkisasielokale en ’n eenslaapkamerwoonstel onder die saal ingepas word. In dié katkisasielokale het die Windhoek Afrikaanse Privaatskool in Maart 1995 begin. In September 1997 het die skool verhuis na sy bestaande perseel, wat ’n sakeman en vriend van die skool by die NG Kerk gekoop het.

Die Deo Gloria-sentrum se hoeksteen is in Oktober 1993 gelê en ’n jaar later is dit in gebruik geneem. ’n Tweedehandse orrel is gekoop en los stoele is gebruik. Banke is juis nie aangebring nie omdat die sentrum meerdoelig moet wees.  

 Lidmaattal 
Windhoek-Suid is lank reeds die grootste Gereformeerde kerk in Namibië. Min of meer binne die Gereformeerde kerk Windhoek se gemeentegrense val vier NG gemeentes, naamlik Windhoek, Windhoek-Oos, Windhoek-Wes en Windhoek-Eros. Dié Gereformeerde kerk het einde 2014 182 belydende lidmate gehad, en die vier NG gemeentes saam 3 491 vir ’n verhouding van 1:19. Windhoek-Suid het einde 2014 331 belydende lidmate gehad en die drie NG gemeentes wat min of meer binne sy grense val, naamlik Academia, Pionierspark en Suiderhof, altesaam 2 304, vir ’n verhouding van 1:7. ’n Jaar vantevore was dit 1:9, maar Pionierspark en Suiderhof het, volgens die statistiek in die NG Kerk se Jaarboek, binne ’n jaar meer as 900 belydende lidmate "verloor".

 Predikante 
 Opperman, dr. Wilhelm Carl (Callie), 2 April 1989 – 15 Oktober 2017
 Erasmus, dr. Jan Andries, 2000–2003 
 Meyer, Lukas Marten, 2003–2004 (in kombinasie met Okahandja; verlaat die bediening) 
 Oosthuizen, Ockert Almero, 2010–2015
 De Bruyn, dr. Paul (2017–hede)

 Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Potgieter, D.J. (hoofred.) Standard Encyclopaedia of Southern Africa. Cape Town: Nasionale Opvoedkundige Uitgewery Ltd., 1973.
  Raper, P.E. 1987. Dictionary of South African Place Names. Johannesburg: Lowry Publishers.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Venter, ds. A.A. (hoofred.) 1957. Almanak van die Gereformeerde Kerk in Suid-Afrika vir die jaar 1958. Potchefstroom: Administratiewe Buro.
  Venter, ds. A.A. (hoofred.) 1958. Almanak van die Gereformeerde Kerk in Suid-Afrika vir die jaar 1959. Potchefstroom: Administratiewe Buro.
  Vogel, Willem (red.). 2014. Die Almanak van die Gereformeerde Kerke in Suid-Afrika vir die jaar 2015. Potchefstroom: Administratiewe Buro.  

 Sien ook 
 Gereformeerde Kerke in Namibië

Windhoek-Suid
Kategorie:Gereformeerde Kerke in Suid-Afrika
Kategorie:Windhoek